เปิดครัววิทยาลัยการแรงงาน ตรวจเยี่ยมการฝึกกุ๊กป้อนเรือเดินทะเล ก่อนขยายฝึกทั่วประเทศ
นายสุชาติ ชมกลิ่น รัฐมนตรีว่าการกระทรวงแรงงาน ตรวจเยี่ยมการฝึกอบรมยกระดับฝีมือสาขาการจัดการด้านอาหารและโภชนาการบนเรือ รุ่นที่ 1/2564 ณ อาคารวิทยาลัยการแรงงาน กรมพัฒนาฝีมือแรงงาน กรุงเทพมหานคร โดยเปิดเผยหลังจากการตรวจเยี่ยมว่า รัฐบาลมุ่งส่งเสริมให้กำลังแรงงานไทยปฏิบัติตามข้อกำหนด กฎหมายไทยและกฎหมายระหว่างประเทศอย่างเคร่งครัด โดยเฉพาะตำแหน่งคนครัวบนเรือ เพื่อไม่ให้เกิดจุดอ่อน หรือข้อด้อยที่จะเป็นอุปสรรคต่อการทำงานและยังจะแสดงถึงศักยภาพแรงงานไทยได้อย่างเต็มที่ เพื่อสร้างโอกาสและรักษาตำแหน่งงานให้คนไทยโดยเฉพาะตำแหน่งงานในตลาดต่างประเทศ จากนโยบายการเปิดประเทศเป็นสัญญาณบวก หลายบริษัทขาดแคลนคนครัวบนเรือที่ได้รับอนุญาตตามกฎหมาย กระทรวงแรงงาน โดยกรมพัฒนาฝีมือแรงงานในฐานะหน่วยงานตามกฎหมาย พ.ร.บ.แรงงานทะเล จึงเร่งจัดฝึกอบรมหลักสูตรสาขาการจัดการด้านอาหารและโภชนาการบนเรือ เพื่อส่งเสริมให้คนประจำเรือในตำแหน่งคนครัวบนเรือ ได้ปฏิบัติตามหลักเกณฑ์กำหนด ผู้ผ่านการฝึกอบรมสามารถประกอบอาชีพบนเรือเดินทะเลและเรือขนส่งระหว่างประเทศ เช่น เรือสำราญ เรือรบ เรือประมง เรือสำรวจทางอุทกศาสตร์ เรือขุดร่องน้ำ และเรือขนส่งระหว่างประเทศ สำหรับการฝึกในวันนี้เป็นที่แรกก่อนขยายฝึกให้ครอบคลุมทั่วประเทศรัฐมนตรีว่าการกระทรวงแรงงาน กล่าวต่อด้วยว่า การฝึกอบรมหลักสูตรการจัดการด้านอาหารและโภชนาการบนเรือ นอกจะช่วยให้แรงงานทำงานถูกต้องตามกฎหมายแล้ว ยังมีส่วนสำคัญในการพัฒนาทักษะความรู้ความสามารถ เสริมสร้างบุคลิกภาพที่ดีในการปฏิบัติงานบนเรือเดินทะเล และใช้อุปกรณ์เครื่องมือในการปฏิบัติงานและบำรุงรักษาได้อย่างถูกต้อง รวมถึงมีทัศนคติที่ดีต่ออาชีพในการทำงาน จึงมีส่วนสำคัญในการสร้างความเข้มแข็งให้แก่ธุรกิจเดินเรือของไทยและเศรษฐกิจในภาพรวมด้วย